Predkladacia  správa

	Podľa plánu práce vlády na II.polrok má podpredseda vlády Mikloš v spolupráci so splnomocnencom vlády a zainteresovanými rezortami predložiť do vlády SR priebežnú správu o výsledkoch a návrh ďalšieho postupu v rokovaniach o realizácii Rozsudku MSD vo veci Sústavy vodných diel Gabčíkovo-Nagymaros. Z dôvodu, že rokovania neprekročili usmernenie vládnej delegácie podľa uznesenia vlády zo 6. decembra 2000 č. 1020, podáva sa len Informácia bez návrhu uznesenia.

	Uznesením vlády Slovenskej republiky zo 6. decembra 2000 č. 1020 bod C.1 bolo uložené vedúcemu delegácie vlády SR D. Kocingerovi odovzdať maďarskej strane stanovisko vlády SR s návrhom prerokovať naše stanovisko, ktoré reagovalo na návrhy maďarskej strany z decembra 1999, v pléne vládnych delegácií. Stanoviská oboch strán sú veľmi obsiahle (každá do 1500 formátov textov, grafov, výkresov, situácií), pričom vychádzajú z rôzneho výkladu Rozsudku Medzinárodného súdneho dvora.

	Na rozdiel od predchádzajúcej vládnej delegácie maďarskej strany, ktorá zhodne so slovenskou delegáciou chápala Rozsudok MSD ako pokračovanie plnenia Zmluvy z r.1977 o výstavbe a prevádzke Sústavy vodných diel Gabčíkovo-Nagymaros, nová delegácia, po nástupe Orbanovej vlády, chápe Rozsudok MSD ako medzník v plnení Zmluvy. Pri chápaní Rozsudku, ktorý potvrdil platnosť Zmluvy z r.1977, vládne delegácie už po šiestich mesiacoch od Rozsudku vo februári 1998 parafovali Rámcovú dohodu, ktorá uvažovala o postavení stupňa Nagymaros, legalizáciou stupňa Čunovo v rámci spoločnej investície a využitím hate Dunakiliti. Vláda SR uznesením z 10. marca 1998 č. 179 Rámcovú dohodu schválila, maďarská vláda ju zamietla.

	V duchu uznesenia vlády SR č.1020 vládna delegácia SR trvá na odbornom posúdení návrhov maďarskej strany, ktoré neplnia ciele a riešenia podľa Zmluvy z r.1977. Dôsledne sa pridŕža rozhodnutia MSD, že strany musia rokovať v dobrej viere, berúc do úvahy dnešnú situáciu a prijať nevyhnutné opatrenia na dosiahnutie cieľov Zmluvy z r.1977.

	Ciele Zmluvy: protipovodňová ochrana, zabezpečenie bezpečnej a trvalej plavebnej cesty, výroba priebežnej a špičkovej energie a ochrana prírodného prostredia, patria výlučne do odbornej technickej kategórie. Len po dohode o technických otázkach, možno formulovať nutnosť úpravy Zmluvy z r.1977. V tom bol zásadný rozdiel v nazeraní na Rozsudok MSD medzi  slovenskou a terajšou maďarskou vládnou delegáciou.

	V Informácii, ktorú vláda SR vzala na vedomie na rokovaní 27.6.2001, bolo konštatované, že do termínu predloženia Informácie nedošlo k dohode o postupnosti krokov v rokovaniach o realizácii Rozsudku MSD.

	Cieľom tejto Informácie je informovať vládu o vývoji v rokovaniach od júna 2001.